На основу члана 11. став 5. и члана 23. став 5. Уредбе о капиталним пројектима („Службени гласник РСˮ, број 79/23) и члана 17. став 4. и члана 24. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Министар финансија доноси

**ПРАВИЛНИК**

**о процени ефеката реализованог капиталног пројекта**

I. УВОДНЕ ОДРЕДБЕ

**Предмет регулисања**

Члан 1.

Овим правилником прописује се начин процене ефеката реализованог капиталног пројекта (екс-пост евалуација), као и садржина извештаја о ефектима капиталног пројекта.

**Сврха екс-пост евалуације реализованог капиталног пројекта**

Члан 2.

Екс-пост евалуација, као систематична и објективна процена реализованог капиталног пројекта (пројектованих циљева, остварених резултата и сл.), за сврху има подстицање одговорности, стално учење и унапређење планирања будућих капиталних пројеката на основу нових сазнања, информација и података који су прикупљени екс-пост евалуацијом.

Екс-пост евалуацијом из става 1. овог члана утврђује се релевантност првобитно планираних циљева и успешност у испуњењу тих циљева, односно ефикасност реализације капиталног пројекта, као и делотворност, утицај и одрживост капиталног пројекта.

**Појам ефеката реализованог капиталног пројекта**

Члан 3.

Ефекти реализованог капиталног пројекта јесу ефекти које је реализовани капитални пројекат проузроковао у погледу друштвеног, економског, регионалног и одрживог развоја, као и ефекти на животну средину.

Поред ефеката из става 1. овог члана, ефекти реализованог капиталног пројекта обухватају и ефекте које је реализовани капитални пројекат проузроковао у погледу ублажавања или прилагођавања свим аспектима климатских промена.

II. ВРСТЕ ЕФЕКАТА РЕАЛИЗОВАНОГ КАПИТАЛНОГ ПРОЈЕКТА

**Подела ефеката реализованог капиталног пројекта**

Члан 4.

Ефекти реализованог капиталног пројекта из члана 3. овог правилника класификују се на следећи начин:

1) ефекти друштвеног развоја;

2) ефекти економског развоја;

3) ефекти регионалног и одрживог развоја;

4) ефекти на животну средину;

5) ефекти ублажавања и прилагођавања климатским променама;

6) остали ефекти.

**Ефекти друштвеног развоја**

Члан 5.

Ефекти друштвеног развоја јесу ефекти реализованог капиталног пројекта које је капитални пројекат проузроковао у одређеној друштвеној заједници у погледу здравственог, безбедносног, образовног и културолошког аспекта, као и други ефекти од друштвеног значаја који се не могу сагледати и изразити непосредном применом економских и финансијских параметара.

Под ефектима из става 1. овог члана, нарочито се подразумева утицај реализованог капиталног пројекта на безбедност становништва, социјалну политику, расељавање и миграције, здравствену заштиту, квалитет, доступност и иновативност у образовању, подстицање иновација, науке, истраживања и развоја, као и утицај на спорт, омладину и културу.

**Ефекти економског развоја**

Члан 6.

Ефекти економског развоја јесу ефекти реализованог капиталног пројекта које је капитални пројекат, непосредно или посредно, проузроковао у погледу економског и финансијског аспекта.

Под ефектима из става 1. овог члана, нарочито се подразумева утицај реализованог капиталног пројекта на економски развој, животни стандард, повећање или смањење запослености, односно незапослености, као и утицај на увоз и извоз, производњу и потрошњу роба и услуга, инфлацију и бруто друштвени производ.

**Ефекти регионалног и одрживог развоја**

Члан 7.

Ефекти регионалног развоја јесу ефекти реализованог капиталног пројекта који се односе на ублажавање или отклањање разлика у неравномерној регионалној развијености, односно ефекти којима се подстиче равномеран регионални развој.

Под ефектима из става 1. овог члана, нарочито се подразумева утицај реализованог капиталног пројекта на равномерно развијање региона и економски развој локалних самоуправа, смањење регионалних и унутар-регионалних диспаритета, у степену друштвено економског развоја и услова живота, са нагласком на подстицање развоја недовољно развијених, девастираних индустријских и руралних подручја, као и утицај на смањење негативних демографских кретања и подстицање међуопштинске, међурегионалне, прекограничне и међународне сарадње у питањима од заједничког интереса.

Ефекти одрживог развоја јесу ефекти реализованог капиталног пројекта којима се остварују циљеви капиталног пројекта коришћењем постојећих, расположивих ресурса на начин који омогућава њихово очување (применом принципа мање потрошње кроз ефикаснију употребу, као и поновну употребу и рециклирање).

**Ефекти на животну средину**

Члан 8.

Ефекти на животну средину јесу ефекти реализованог капиталног пројекта које је капитални пројекат проузроковао на чиниоце животне средине.

Под ефектима из става 1. овог члана, нарочито се подразумева утицај реализованог капиталног пројекта на флору и фауну, квалитет ваздуха, воде и земљишта, на ниво буке, интензитет вибрација, топлоте и зрачења, као и на метеоролошке параметре и климатске карактеристике, екосистем и пејзажне карактеристике подручја.

**Ефекти ублажавања и прилагођавања климатским променама**

Члан 9.

Ефекти ублажавања и прилагођавања климатским променама јесу ефекти реализованог капиталног пројекта које је капитални пројекат проузроковао у погледу мера ублажавања и прилагођавања последицама које настају услед климатских промена, као и утицај климатских промена на реализовани капитални пројекат.

Под ефектима из става 1. овог члана, нарочито се подразумева утицај реализованог капиталног пројекта на мере одбране од елементарних и временских непогода проузрокованих климатским променама, као што су екстремни временски услови, пораст температуре, суше, падавине и друго.

**Остали ефекти**

Члан 10.

Остали ефекти реализованог капиталног пројекта јесу ефекти реализованог капиталног пројекта који је капитални пројекат проузроковао, а који се не могу сврстати у ефекте прописане чл. 5–9. овог правилника.

III. НАЧИН ПРОЦЕНЕ ЕФЕКАТА РЕАЛИЗОВАНОГ КАПИТАЛНОГ ПРОЈЕКТА

**Капитални пројекти за које се врши процена ефеката**

Члан 11.

Прoцена ефеката реализованог капиталног пројекта врши се за реализоване републичке капиталне пројекте дефинисане чланом 4. став 4. тачка 1) Уредбе о капиталним пројектима („Службени гласник РСˮ, број 79/23 – у даљем тексту: Уредба).

**Временски моменат вршења процене ефеката**

Члан 12.

Прoцена ефеката реализованог капиталног пројекта врши се након три године од завршетка капиталног пројекта.

Под завршетком капиталног пројекта из става 1. овог члана, подразумева се дан када је завршни извештај о спроведеном капиталном пројекту поднет у централизовану базу капиталних пројеката (Public Investment Management Information System – у даљем тексту: ПИМИС) у складу са чланом 22. Уредбе.

**Обвезник вршења процене ефеката**

Члан 13.

Прoцену ефеката реализованог капиталног пројекта спроводи овлашћени предлагач капиталног пројекта дефинисан чланом 10. ст. 2. и 3. Уредбе.

**Начин вршења процене ефеката**

Члан 14.

Овлашћени предлагач капиталног пројекта врши процену ефеката реализованог капиталног пројекта тако што сагледава све ефекте реализованог капиталног пројекта из члана 4. овог правилника и врши њихово упоређивање са првобитно планираним, односно процењеним ефектима капиталног пројекта.

Упоређивањем првобитно планираних, односно процењених ефеката капиталног пројекта са ефектима реализованог капиталног пројекта, утврђује се успешност капиталног пројекта у погледу остварења прокламованих циљева друштвеног, економског, регионалног и одрживог развоја, укључујући ефекте капиталног пројекта на чиниоце животне средине (флору и фауну, земљиште, воду, ваздух, климу и пејзаж, материјална и културна добра и др.) и њихову међусобну интеракцију.

Ефекте реализованог капиталног пројекта прописане овим правилником, овлашћени предлагач капиталног пројекта приликом њихове процене, може вредновати позитивно или негативно, у зависности од околности сваког конкретног пројекта.

**Оцена ефекта реализованог капиталног пројекта у односу на климатске промене**

Члан 15.

Приликом процене ефеката реализованог капиталног пројекта овлашћени предлагач капиталног пројекта посебно сагледава ефекте реализованог капиталног пројекта на све аспекте климатских промена и њихову међузависност, као и у односу на обавезе Републике Србије преузете наднационалним иницијативама и међународним споразумима које се тичу ублажавања ефеката климатских промена или њиховом прилагођавању.

IV. ИЗВЕШТАЈ О ЕФЕКТИМА КАПИТАЛНОГ ПРОЈЕКТА

**Појам и сврха извештаја о ефектима капиталног пројекта**

Члан 16.

Извештај о ефектима капиталног пројекта јесте извештај који припрема овлашћени предлагач капиталног пројекта, а који садржи податке на основу којих се врши процена ефеката реализованог капиталног пројекта.

**Поступак са извештајем о ефектима капиталног пројекта**

Члан 17.

Овлашћени предлагач капиталног пројекта припрема извештај о ефектима капиталног пројекта у року од 60 дана од дана истека рока из члана 12. став 1. овог правилника.

Овлашћени предлагач капиталног пројекта припрема извештај из става 1. овог члана у складу са чл. 14. и 15. овог правилника.

Након припреме извештаја о ефектима капиталног пројекта у складу са ст. 1. и 2. овог члана, овлашћени предлагач капиталног пројекта без одлагање уноси извештај у ПИМИС и на тај начин доставља Министарству финансија.

Министарство финансија након обраде извештаја из става 3. овог члана, обавештава Комисију за капиталне инвестиције дефинисану чланом 6. Уредбе, о ефектима реализованог капиталног пројекта.

**Садржина извештаја о ефектима капиталног пројекта**

Члан 18.

Извештај о ефектима капиталног пројекта садржи: опште информације и податке о капиталном пројекту; податке о првобитно планираним, односно процењеним ефектима капиталног пројекта; податке о ефектима реализованог капиталног пројекта и циљевима који су постигнути реализацијом капиталног пројекта; поређење првобитно планираних, односно процењених ефеката капиталног пројекта са ефектима реализованог капиталног пројекта и мишљење овлашћеног предлагача капиталног пројекта у том погледу.

Образац извештаја о ефектима капиталног пројекта одштампан је уз овај правилник и чини његов саставни део.

V. ЗАВРШНА ОДРЕДБА

**Ступање на снагу**

Члан 19.

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број 202222/2023

У Београду, 26. децембра 2023. године

Министар,

**Синиша Мали,** с.р.

**Образац**

**ИЗВЕШТАЈ О ЕФЕКТИМА КАПИТАЛНОГ ПРОЈЕКТА**

Извештај о ефектима капиталног пројекта (у даљем тексту: Извештај) јесте извештај који припрема и сачињава овлашћени предлагач, а који садржи податке на основу којих се врши оцена ефеката реализованог капиталног пројекта.

Поља која се не односе на Овлашћеног предлагача у конкретном случају (у зависности од природе пројекта или из других разлога) не попуњавају се.

Део текста који је написан закошеним („*италик*ˮ) фонтом представља упутство за попуњавање овог обрасца и брише се током попуњавања.

Извештај је подељен на одељке у којима се наводе:

1. опште информације и подаци о капиталном пројекту;

2. подаци о првобитно планираним, односно процењеним ефектима капиталног пројекта;

3. подаци о ефектима реализованог капиталног пројекта и циљевима који су постигнути реализацијом капиталног пројекта;

4. поређење првобитно планираних, односно процењених ефеката капиталног пројекта са ефектима реализованог капиталног пројекта;

5. мишљење овлашћеног предлагача у вези са ефектима реализованог капиталног пројекта у односу са првобитно планираним, односно процењеним ефектима капиталног пројекта.

**1. Опште информације и подаци о капиталном пројекту**

|  |  |
| --- | --- |
| **Назив капиталног пројекта:** |  |
| Овлашћени предлагач капиталног пројекта |  |
| Датум подношења у ПИМИС завршног извештаја о спроведеном капиталном пројекту |  |
| **Контакт лице овлашћеног предлагача:** |
| Име, презиме и звање |  |
| Контакт (и-мејл адреса и телефон) |  |

**Опис пројекта (**максимално 300 речи**)**

|  |
| --- |
| *Кратак опис реализованог капиталног пројекта, сврхом и разлозима за реализацију, информацијама о очекиваним ефектима и сл.* |

**2. Подаци о првобитно планираним, односно процењеним ефектима капиталног пројекта**

|  |
| --- |
| **Ефекти друштвеног развоја** |
| Планирани утицај на безбедност становништва, социјалну политику, расељавање и миграције, здравствену заштиту, квалитет, доступност и иновативност у образовању, подстицање иновација, науке, истраживања и развоја, као и утицај на спорт, омладину и културу | *Информације о планираним утицајима на друштвени развој (из леве колоне)**Пример: изградњом планираног пута очекује се мање исељавање становништва, умањење броја повређених и погинулих у саобраћају за\_\_\_(број и %), боља повезаност са регионалним центром тиме и већа доступност образовним установама, установама културе, спортским садржајима и сл.* |
| **Ефекти економског развоја** |
| Планирани утицај на економски развој, животни стандард, повећање или смањење запослености, односно незапослености, као и утицај на увоз и извоз, производњу и потрошњу роба и услуга, инфлацију и бруто друштвени производ | *Информације о планираним утицајима на економски развој (из леве колоне)**Пример: изградњом планираног система канала за наводњавање очекује се повећање пољопривредне производње за \_\_(износ и %), извоза за \_\_(износ и %), повећање запослености за \_\_\_ (број и %)* |
| **Ефекти регионалног и одрживог развоја** |
| Планирани утицај на равномерно развијање региона и економски развој локалних самоуправа, смањење регионалних и унутар-регионалних диспаритета, у степену друштвено економског развоја и услова живота, са нагласком на подстицање развоја недовољно развијених, девастираних индустријских и руралних подручја, као и утицај на смањење негативних демографских кретања и подстицање међуопштинске, међурегионалне, прекограничне и међународне сарадње у питањима од заједничког интереса | *Информације о планираним утицајима на регионални и одрживи развој (из леве колоне)**Пример: изградњом планираног моста очекује се боља међуопштинска сарадња због\_\_\_\_\_\_* |
| Планирано коришћење постојећих, расположивих ресурса на начин који омогућава њихово очување (применом принципа мање потрошње кроз ефикаснију употребу, као и поновну употребу и рециклирање) | *Информације о планираним коришћењем постојећих, расположивих ресурса на начин који омогућава њихово очување (из леве колоне)**Пример: изградњом фабрике за третирање отпада очекује се повећање селекције и рециклирања различитог отпада* |
| **Ефекти на животну средину** |
| Планирани утицај на флору и фауну, квалитет ваздуха, воде и земљишта, на ниво буке, интензитет вибрација, топлоте и зрачења, као и на метеоролошке параметре и климатске карактеристике, екосистем и пејзажне карактеристике подручја | *Информације о планираним утицајима на животну средину (из леве колоне)**Пример: изградњом планираног ветропарка очекују се негативне последице за одређене врсте птица због....* |
| **Ефекти ублажавања и прилагођавања климатским променама** |
| Планирани утицај на мере одбране од елементарних и временских непогода проузрокованих климатским променама, као што су екстремни временски услови, пораст температуре, суше, падавине и друго | *Информације о планираним утицајима на ублажавање (из леве колоне)**Пример: пошумљавањем одређеног подручја очекује се позитиван утицај на смањење пораста темперaтуре, негативног утицаја ветра итд.* |
| **Остали ефекти** |
| Планирани утицај на остале аспекте који се не могу сврстати у претходно наведене ефекте | *Информације о планираним утицајима на остале аспекте који се не могу сврстати у претходно наведене ефекте* |

**3. Подаци о ефектима реализованог капиталног пројекта и циљевима који су постигнути реализацијом капиталног пројекта**

|  |
| --- |
| **Ефекти друштвеног развоја** |
| Реализовани утицај на безбедност становништва, социјалну политику, расељавање и миграције, здравствену заштиту, квалитет, доступност и иновативност у образовању, подстицање иновација, науке, истраживања и развоја, као и утицај на спорт, омладину и културу | *Информације о реализованим утицајима на друштвени развој (из леве колоне)**Пример: изградњом пута смањен је број повређених и погинулих у саобраћају у протекле три године за\_\_\_(број и %), повећан је број посетилаца позориштима, и сл.* |
| **Ефекти економског развоја** |
| Реализовани утицај на економски развој, животни стандард, повећање или смањење запослености, односно незапослености, као и утицај на увоз и извоз, производњу и потрошњу роба и услуга, инфлацију и бруто друштвени производ | *Информације о реализованим утицајима на економски развој (из леве колоне)**Пример: изградњом система канала за наводњавање, у протекле три године је повећана производња кукуруза за \_\_%, и сл.* |
| **Ефекти регионалног и одрживог развоја** |
| Реализовани утицај на равномерно развијање региона и економски развој локалних самоуправа, смањење регионалних и унутар-регионалних диспаритета, у степену друштвено економског развоја и услова живота, са нагласком на подстицање развоја недовољно развијених, девастираних индустријских и руралних подручја, као и утицај на смањење негативних демографских кретања и подстицање међуопштинске, међурегионалне, прекограничне и међународне сарадње у питањима од заједничког интереса | *Информације о реализованим утицајима на регионални и одрживи развој (из леве колоне)**Пример: изградњом моста, у протекле три године повећан је број полазака међуградског саобраћаја и сл.* |
| Реализовано коришћење постојећих, расположивих ресурса на начин који омогућава њихово очување (применом принципа мање потрошње кроз ефикаснију употребу, као и поновну употребу и рециклирање) | *Информације о реализованим коришћењем постојећих, расположивих ресурса на начин који омогућава њихово очување (из леве колоне)**Пример: изградњом фабрике за третирање отпада у протекле три године се за \_\_\_\_\_ тона смањила количина отпада која иде на депонију* |
| **Ефекти на животну средину** |
| Реализовани утицај на флору и фауну, квалитет ваздуха, воде и земљишта, на ниво буке, интензитет вибрација, топлоте и зрачења, као и на метеоролошке параметре и климатске карактеристике, екосистем и пејзажне карактеристике подручја | *Информације о реализованим утицајима на животну средину (из леве колоне)**Пример: изградњом ветропарка у протекле три године смањен је број птица* |
| **Ефекти ублажавања и прилагођавања климатским променама** |
| Реализовани утицај на мере одбране од елементарних и временских непогода проузрокованих климатским променама, као што су екстремни временски услови, пораст температуре, суше, падавине и друго | *Информације о реализованим утицајима на ублажавање (из леве колоне)**Пример: пошумљавањем предметног подручја у протекле три године смањен је број и износ штете због суше* |
| **Остали ефекти** |
| Реализовани утицај на остале аспекте који се не могу сврстати у претходно наведене ефекте | *Информације о реализованим утицајима на остале аспекте који се не могу сврстати у претходно наведене ефекте* |

**4. Поређење првобитно планираних, односно процењених ефеката капиталног пројекта са ефектима реализованог капиталног пројекта**

|  |
| --- |
| **Ефекти друштвеног развоја** |
| Одступање реализованог од првобитно планираног утицаја на безбедност становништва, социјалну политику, расељавање и миграције, здравствену заштиту, квалитет, доступност и иновативност у образовању, подстицање иновација, науке, истраживања и развоја, као и утицај на спорт, омладину и културу | *Навести одступања између реализованих и планираних утицаја, уз разлоге и објашњење зашто је до одступања дошло* |
| **Ефекти економског развоја** |
| Одступање реализованог од првобитно планираног утицаја на економски развој, животни стандард, повећање или смањење запослености, односно незапослености, као и утицај на увоз и извоз, производњу и потрошњу роба и услуга, инфлацију и бруто друштвени производ | *Навести одступања између реализованих и планираних утицаја, уз разлоге и објашњење зашто је до одступања дошло* |
| **Ефекти регионалног и одрживог развоја** |
| Одступање реализованог од првобитно планираног утицаја на равномерно развијање региона и економски развој локалних самоуправа, смањење регионалних и унутар-регионалних диспаритета, у степену друштвено економског развоја и услова живота, са нагласком на подстицање развоја недовољно развијених, девастираних индустријских и руралних подручја, као и утицај на смањење негативних демографских кретања и подстицање међуопштинске, међурегионалне, прекограничне и међународне сарадње у питањима од заједничког интереса | *Навести одступања између реализованих и планираних утицаја, уз разлоге и објашњење зашто је до одступања дошло* |
| Одступање реализованог од првобитно планираног коришћења постојећих, расположивих ресурса на начин који омогућава њихово очување (применом принципа мање потрошње кроз ефикаснију употребу, као и поновну употребу и рециклирање) | *Навести одступања између реализованих и планираних утицаја, уз разлоге и објашњење зашто је до одступања дошло* |
| **Ефекти на животну средину** |
| Одступање реализованог од првобитно планираног утицаја на флору и фауну, квалитет ваздуха, воде и земљишта, на ниво буке, интензитет вибрација, топлоте и зрачења, као и на метеоролошке параметре и климатске карактеристика, екосистем и пејзажне карактеристике подручја | *Навести одступања између реализованих и планираних утицаја, уз разлоге и објашњење зашто је до одступања дошло* |
| **Ефекти ублажавања и прилагођавања климатским променама** |
| Одступање реализованог од првобитно планираног утицаја на мере одбране од елементарних и временских непогода проузрокованих климатским променама, као што су екстремни временски услови, пораст температуре, суше, падавине и друго | *Навести одступања између реализованих и планираних утицаја, уз разлоге и објашњење зашто је до одступања дошло* |
| **Остали ефекти** |
| Одступање реализованог од првобитно планираног утицаја на остале аспекте који се не могу сврстати у претходно наведене ефекте | *Навести одступања између реализованих и планираних утицаја, уз разлоге и објашњење зашто је до одступања дошло* |

**5. Мишљење овлашћеног предлагача у вези са ефектима реализованог капиталног пројекта у односу са првобитно планираним, односно процењеним ефектима капиталног пројекта**

|  |
| --- |
| *Навести мишљење, препоруке и закључке до којих је овлашћени предлагач дошао током реализације капиталног пројекта, као и мишљење о утицају и одрживости капиталног пројекта.* |